Waray-Waray News: 10 ka-adlaw nga biyahe ni PGMA ha Estados Unidos gindepensahan
Clark Freeport Zone, Pampanga (1 July) -- Usa nga hataas in ranggo nga opisyal han gobyerno in nagdepensa kan Presidente Gloria Macapagal-Arroyo bahin han iya 10 ka-adlaw nga opisyal nga biyahe ha Estados Unidos, kun diin siring hini nga iya tagdepensa, naghatag hin resulta pabor han aton nasud.
Siring ni Deputy Spokesperson Lorelei Fajardo, an kadamo han mga nakuha nga saad tikang hin mga dagko nga negosyante han Estados Unidos in nagpapakita nga duro hin ka produktibo an biyahe han Presidente.
Dida la ha New York, nakakarawat an Presidente hin pito nga tawag tikang hin dagko nga mga kompaniya. Maabot hin 15,700 nga madudugang nga mga trabaho in ginpatapod hini nga mga kompaniya. An duha hini nga mga establisemento amo an kilala ha bug-os nga kalibutan nga may pananom nga mga prutas nga amo an Libby's, ngan an electronics firm nga Texas Instruments, pasabot ni Fajardo.
Mayda gihapon dugang nga pagkakakitaan kun diin an aton nasud in pwede makatagamtam hin maabot US$560M, labot la han mga saad hin pipira nga mga Pilipino didto nga mahatag hin bulig para han mga biktima han nakalabay nga bagyo Frank.
Gintagan pa hin duon ni Fajardo nga an apkig-urostorya ni Presidente Arroyo han mga opisyales han Estados Unidos ug han ira Presidente nga hi George W. Bush in mas nga nagpakurokusog han relasyones han duha nga nasud, ngan pagpadali han pagpasa han balaud han maiha na nga ginpipinamulat nga Filipino Veterans Bill.
Salit, dugang pa ni Fajardo, diri kawang an pagbiyahe ni Presidente Arroyo ha Estados Unidos kay damo an iya nahimo nga pabor ha aton nasud. (PIA-8/maa) [top]
war_Latn war_Latn war_Latn war_Latn war_Latn war_Latn war_Latn